|  |
| --- |
| РЕПУБЛИКА СРБИЈА |
| АУТОНОМНА ПОКРАЈИНА ВОЈВОДИНА |
| ОПШТИНА СРБОБРАН |
| ПРЕДСЕДНИК ОПШТИНЕ |
| Број:30-4/2017-II |
| Датум: 28.09.2017. године |
| тел: 021/730-020 |

На основу члана 11. Одлуке о начину и поступку остваривања права на доделу бесповратних средстава из буџета општине Србобран у 2017. години (“Службени лист општине Србобран” број 17/17) и Одлуке о буџету општине Србобран за 2017. годину (“Службени лист општине Србобран” бр. 20/2016, 2/2017, 6/2017 и 8/2017- исправке), дана 26.09.2017. Општина Србобран расписује

**ЈАВНИ КОНКУРС ЗА ДОДЕЛУ БЕСПОВРАТНИХ СРЕДСТАВА ПОЧЕТНИЦИМА У ПОСЛОВАЊУ И МИКРО, МАЛИМ, СРЕДЊИМ ПРИВРЕДНИМ ДРУШТВИМА И ПРЕДУЗЕТНИЦИМА**

**ЦИЉ И НАМЕНА СРЕДСТАВА**

Бесповратна средства која се додељују овим Јавним конкурсом намењена су:

-почетницима у пословању (незапосленим лицима), као подршка за започињање посла на територији општине Србобран, ради оснивања радње, задруге или другог облика предузетништва или оснивања привредног друштва, уколико оснивач заснива у њему радни однос.

-привредним субјектима који своју делатност обављају на територији општине Србобран, која су основана и функционишу најмање годину дана пре дана расписивања конкурса, а у које спадају предузетници и микро, мала и средња привредна друштва, као подршка у даљем одрживом развоју.

Субвенција се додељује за oбављање новорегистроване делатности и за финансирање и суфинансирање куповине основних и обртних средстава привредних друштава, која су изузетно важана за њихов даљи опстанак.

Средства за реализацију Програма се не могу користити за:

- порез на додату вредност - ПДВ;

- набавку путничких, теретних и комерцијалних возила;

- покривање трошкова који су у вези са набавком опреме као што су: царински, административни трошкови, трошкови транспорта, шпедиције, складиштења и манипулације, монтаже и инсталирања опреме, обука;

- покривање трошкова који су у вези са одобравањем и спровођењем банкарског кредита, односно финансијског лизинга, као што су трошкови: обрада захтева, камате, трошак кредитног бироа за корисника, уписа залоге код Агенције за привредне регистре (АПР), осигурања покретне имовине, курсних разлика.

- казне, финансијске казне и трошкове судског поступка и трошкови принудне наплате;

- рефундацију средстава за већ набављену опрему;

- зајмове и рате за отплату кредита, као и за репрограм кредита;

- остале трошкове који нису у складу са наменом Програма.

**ВИСИНА СРЕДСТАВА**

Укупан износ средстава која се додељују по овом Јавном конкурсу и која су као таква опредељена Одлуком о буџету општине Србобран за 2017. годину износи: 3.500.000,00 динара (словима: тримилионаи петстотинахиљададинара).

Субвенција за самозапошљавање - започињање посла на територији општине Србобран, додељује се незапосленом лицу у једнократном износу до 200.000,00 динара по поднетој пријави, ради оснивања радње, задруге или другог облика предузетништва или оснивања привредног друштва, уколико оснивач заснива у њему радни однос.

Субвенција за микро, мала и средња привредна друштва додељује се оснивачима/члановима/власницима привредног друштва и предузетнику у једнократном износу до 500.000,00 динара по поднетој пријави.

**ПРАВО НА УЧЕШЋЕ НА КОНКУРСУ**

Право на учешће по Јавном конкурсу за доделу субвенције за самозапошљавање - започињање новог посла, има лице које:

1. је пријављено на евиденцију незапослених лица Националне службе за запошљавање на територији општине Србобран;

2. има поднет уредно попуњен образац пријаве и бизнис план,

3. није користило средства по програму самозапошљавања - у предходних годину дана од дана подношења пријаве није користило средства НСЗ за исту намену и у претходне три године није реализовало уговорну обавезу по неком од предходних програма Општине за исту намену.

Право на субвенцију за самозапошљавање не може се остварити у следећим случајевима;

- за обављање делатности пољопривредног газдинства, удружења грађана и друштвених организација;

- за обављање делатности у области такси превоза, мењачница, игара на срећу, лутрија и сличних делатности;

- за обављање било којег облика трговачке и угоститељске делатности,

- за активности повезане са политичким партијама;

-за производњу и промет било ког производа или активности које се према домаћем прописима или међународним конвенцијама и споразумима сматрају забрањеним;

Право на подношење пријаве за доделу субвенције за микро, мала и средња привредна друштва и предузетнике има оснивач/члан/власник, чије привредно друштво/предузетничка радња испуњава следеће услове:

1. да привредном друштву или предузетнику у последње две године није изречена правоснажна мера забране обављања делатности, а уколико послује мање од две године - да није изречена правоснажна мера забране делатности за период од 1 ( једне) године пословања од дана расписивања јавног конкурса,

( доказ ће се прибавити од подносиоца пријаве пре потписивања Уговора о додели одобрене субвенције)

2. Право на субвенцију за микро, мала и средња привредна друштва и предузетнике може остварити оснивач/члан/власник чије привредно друштво/предузетничка радња континурано обавља делатност најмање 1 ( једну) годину и да над привредним друштвом или предузетником није покренут стечајни поступак или поступак ликвидације.

У току трајања јавног позива незапослено лице и оснивач/члан/власник малог и средњег привредног друштва и предузетник, могу само једном поднети пријаву за коришћење субвенције.

**ДОКУМЕНТАЦИЈА КОЈА СЕ ПОДНОСИ**

Поред уредно попуњеног Обрасца пријаве за учешће на конкурсу - Прилог бр. 1 и Изјаве o прихватању обавезе подносиоца пријаве у случају да општина финансира или суфинансира пријављени програм - Прилог бр. 2- оверен код Јавног бележника, подносиоци су дужни да поднесу следећу документацију:

а) Документација за подношење пријаве за самозапошљавање:

1) извод из евиденције незапослених;

2) пословни програм (бизнис план)- Прилог бр. 1а;

3) профактура/понуда/ купопродајни уговор за набавку основних средстава (опреме, уређаја и др.) или обртних средстава у висини од 20% нето вредности приказаних у бизнис плану (сировине и репроматеријал потребни за обављање делатности, алати, оруђе за рад и друга добра у зависности од делатности коју ће обављати) или грађевинског материјала за адаптацију (привођење намени) пословног простора.

Документација која се прилаже при потписивању уговора о додели субвенције за смозапошљавање:

- фотокопија решења о упису у регистар АПР-а или фотокопија решења надлежног органа о упису у регистар уколико ниje регистрован у АПР-у;

- фотокопија решења о ПИБ-у;

- фотокопија пријаве на обавезно социјално осигурање;

- фотокопија уговора о отварању рачуна или картице текућег рачуна;

- фотокопија картона депонованих потписа;

- фотокопија личне карте подносиоца пријаве односно очитана лична карта;

- писмени пристанак подносиоца пријаве за прикупљање и обраду података о личности;

- потврда да лице које подноси пријаву није користило средства по програму самозапошљавања и да претходних годину дана од дана подношења пријаве није користио средства НСЗ за исту намену и у претходне три године није реализовало уговорну обавезу по неком од предходних програма Општине за исту намену прибавља службено Општинска управа Србобран.

б) Документација за подношење пријаве за микро, мала и средња привредна друштва:

- Фотокопија решења о упису у регистар АПР-а;

- Фотокопија решења о ПИБ-у;

- Фотокопије биланса успеха за задње 3 пословне године (односно претходне године за које постоји биланс успеха и стања рачунајући једну до три године уназад од дана подношења пријаве);

- Број радника на последњи дан месеца који претходи месецу расписивања конкурса - изјава подносиоца пријаве, под пуном материјалном и кривичном одговорношћу, о броју радника на последњи дан месеца који претходи месецу расписивања конкурса- са именом, презименом и подацима о заснивању радног односа за сваког од њих и фотокопије Уговора о раду за наведена лица;

- да су измирене доспеле обавезе јавних прихода - оригинал или оверена фотокопија потврде код надлежне филијале пореске управе да је подносилац измирио све доспеле обавезе јавних прихода;

- Кратак опис инвестиције која се финансира из субвенције: шта се набавља, зашто је потребна, вредност инвестиције, како ће се финанирати ивестиција сем субвенција (колико је сопствено и остало учешће - кредит или сл);

- профактура/понуда/купопродајни уговор за набавку основних средстава (опреме, уређаја и др.) или обртних средстава (сировине и репроматеријал потребни за обављање делатности, алати, оруђе за рад и друга добра у зависности од делатности коју ће обављати) или грађевинског материјала за адаптацију пословног простора и слично.

**НАЧИН ПОДНОШЕЊА ПРИЈАВЕ**

Пријаве се подносе искључиво на конкурсним обрасцима који се могу преузети са званичне интернет странице општине Србобран www.srbobran.rs, као и на страници Канцеларије за локални економски развој општине Србобран www.kler-srbobran.rs. Попуњен образац са припадајућом документацијом доставља се у затвореној коверти на адресу: Општина Србобран,Трг слободе 2, са назнаком на лицу коверте: „НЕ ОТВАРАТИ“ – „Пријава на Јавни конкурс за доделу бесповратних средстава почетницима у пословању и микро, малим и средњим привредним друштвима и предузетницима “, поштом или лично предајом на писарницу Општинске управе општине Србобран - канцеларија бр. 1.

Све потребне информације могу се добити и путем телефона: 021/730-020, као и у просторијама КЛЕР-а, на адреси: Србобран, Трг слободе бр. 2, сваког радног дана у периоду од 7-15 часова.

**Рок за подношење пријава је 13.10.2017. године.**

Напомена: Непотпуне пријаве и пријаве послате ван рока за пријаву неће се узимати у разматрање.

Комисија задржава право да, за пријаве које су као благовремене и потпуне узете у разматрање, уколико постоји потреба, затражи од подносиоца да исте допуне додатном документацијом која је неопходна за доношење одлуке о испуњености услова за учешће у конкурсу или критеријума за оцену поднетих пријава, а која није документација која се подноси уз пријаву на конкурс.

**КРИТЕРИЈУМИ ЗА ОЦЕНУ ПОДНЕТИХ ПРИЈАВА**

1. Приликом оцене поднетих пријава за самозапошљавање, узимају се у обзир следећи критеријуми:

Планирана врста делатности- предност има производња и производно занатство;

Време проведено на евиденцији Националне службе за запошљавање - предност имају посносиоци са дужим временом проведеним на евиденцији;

Старост подносиоца пријаве - предност имају млађи подносиоци;

Предност имају жене предузетнице;

Вредност опреме у власништву - предност имају подносици који имају већу вредност опреме у власништву;

Сопствено учешће - предност имају подносиоци са већим сопственим учешћем.

2. Приликом оцене поднетих пријава за субвенцију микро, микро, малих и средњих привредних друштава и предузетнике узимају се у обзир следећи критеријуми:

Оставрено пословање у претходном периоду - анализа биланса предузећа,предност имају предузећа са већим приходима и исказаном добити;

Број радника - предност имају привредна друштва са већим бројем радника;

Врста делатности - предност имају предузећа са производном делатности;

Висине сопственог учећа у финансирању инвестиције у основна или обртна средства - предност имају привредна друштва и предузетници са већим сопственим учешћем.

**ДОНОШЕЊЕ ОДЛУКЕ**

Стручну процену и избор поднетих пријава корисника којима се додељују буџетска средства врши Комисија коју образује Општинско веће.

Комисија утврђује Предлог расподеле средстава, који се објављује на званичној интернет страници Општине Србобран и на огласној табли општине Србобран.

Подносиоци пријава имају рок од 8 (осам) дана од дана објављивања предлога расподеле-ранг листе средстава за подношење приговора на исти.

Одлуку о приговорима доноси Општинско Веће у року од 15( петнаест) дана од дана пријема приговора.

Одлуку о избору програма којима се додељују средства подршке почетницима у пословању за започињање посла и програма за пружање подршке малим и средњим предузећима на територији општине Србобран доноси Општинско Веће у року од 15 дана од дана утврђивања Предлога расподеле средстава.

У року од 30 дана од дана доношења Одлуке о избору програма о расподели средстава, са изабраним подносиоцима пријаве закључују се уговори о финансирању или суфинансирању програма, којима се уређују се међусобна права и обавезе уговорних страна, начин и рок за пренос одобрених средстава, рок за реализацију програма, средства обезбеђења, обавеза подношења извештаја о реализацији програма и друга права и обавезе уговорних страна.

Лице којем је одобрена субвенција за самозапошљавање је у обавези да отпочне обављање регистроване делатности након доношења коначне одлуке и ранг листе у року од 30 дана, а најкасније до датума потписивања уговора.

**ОБАВЕЗЕ ПОДНОСИОЦА ПРИЈАВЕ НАКОН ЗАКЉУЧИВАЊА УГОВОРА**

Након закључивања уговора подносилац пријаве за самозапошљавање дужан је да:

- обавља регистровану делатност у трајању од најмање 12 месеци, почев од дана отпочињања обављања делатности;

- испуњава све доспеле обавезе по основу јавних прихода, у складу са законом;

 - корисник је дужан да у року од 30 дана од дана закључења Уговора са Општином Србобран, достави копије готовинских рачуна и уговора за купљену робу или извршене услуге које су предмет инвестиције.

 У случају да корисник средстава не реализује обавезе дефинисане уговором, дужан је да врати износ субвенције у року од 30 дана од дана добијања средстава.

Након закључивања уговора подносилац захтева за субвенцију за микро, мала и средња предузећа је дужан:

 - да настави обављање регистроване делатност у трајању од најмање 12 месеци, почев од дана доделе субвенције;

- да приказани број запослених радника на последњи дан месеца који претходи месецу расписивања конкурса остане исти или повећан у периоду од 12 месеци почев од дана доделе субвенције;

- да изврши набавку основних (опреме, уређаја и др.) или обртних средстава (сировине и репроматеријал потребни за обављање делатности, алати, оруђе за рад и друга добра у зависности од делатности коју ће обављати) или грађевинског материјала за адаптацију пословног простора и слично у року од 30 дана од дана закључења уговора, што доказује доставом копија рачуна и уговора за купљену робу или извршене услуге које су предмет инвестиције;

 - испуњава све доспеле обавезе по основу јавних прихода, у складу са законом.

 У случају да корисник средстава не реализује обавезе дефинисане уговором, дужан је да врати износ субвенције у року од 30 дана од дана добијања средстава.

На обавезе из уговора које се односе на реализацију средстава примењиваће се Закон о општем управном поступку, Закон о облигационим односима и Закон о извршењу и обезбеђењу.

Изабрани подносиоци пријаве, којима су додељена средства за финансирање или суфинансирање програма, дужни су да у року од 60 дана по завршетку програма за који су додељена буџетска средства, а најкасније до краја текуће године односно до 28.02. наредне године поднесу извештај о реализацији тих програма односно пројеката и доставе доказе о наменском коришћењу финансијских средстава Општинској управи Србобран - Одељењу за привреду, буџет и финансије.

Извештаји се подносе у два примерка у штампаном облику, предајом на писарницу Општине Србобран или поштом на адресу Трг Слободе 2, канцеларија број 1.

Уколико се приликом преноса средстава за реализацију програма утврди да изабрани подносиоци пријава добијена средства не користе за реализацију одобрених програма, дужни су да врате добијена средства. Поступак враћања средстава биће детаљније уређен Уговором о финансирању или суфинансирању програма.